钦定古今图书集成/明伦汇编/氏族典/第142卷 > 元太兴
## 钦定古今图书集成/明伦汇编/氏族典/第142卷 > 元太兴

按《魏书京兆王传》：“京兆王子推子太兴，袭拜长安镇
都大将，以黩货削除官爵。后除秘书监，还复前爵，拜
统万镇将，改封西河。后改镇为夏州，仍以太兴为刺
史，除守卫尉卿。初，太兴遇患，请诸沙门行道，所有资
财，一时布施，乞求病愈，名曰散生斋。及斋后，僧皆四
散，有一沙门方云乞斋馀食，太兴戏之曰：‘斋食既尽，
唯有酒肉’。”沙门曰：“亦能食之。”因出酒一斗，羊脚一只，
食尽犹言不饱。及辞出后，酒肉俱在，出门追之，无所
见。太兴遂佛前乞愿：向者之师，当非俗人。若此病得
差，即舍王爵入道。未几便愈。遂请为沙门，表十馀上，
乃见许。时高祖南讨在军，诏皇太子于四月八日为
之下发，施帛二千匹。既为沙门，更名僧懿，居嵩山，太
和二十二年终。子昴，字伯晖，袭，薨。